**KAKO DJECU NAUČITI POŠTOVANJU**

Jedna od najvažnijih stvari kojoj možete poučiti svoje dijete jest poštovanje.
Treba imati na umu da poštovanje nije isto što i poslušnost. Djeca mogu biti poslušna iz straha, ali ukoliko vas poštuju, biti će poslušna zato što znaju da im želite najbolje.

Najbolji način da dijete naučite poštovanju je da im pokažete što je to poštovanje. Kad djeca iskuse poštovanje, oni znaju kakav je to osjećaj i počinju razumijevati koliko je to važno.
Na umu imajte izreku: "Odnosi se prema drugima onako kako želiš da se drugi odnose prema tebi."
Poštovanje je stav. Uljudnost će pomoći djetetu da uspije u životu. Ukoliko djeca nemaju poštovanja prema vršnjacima, autoritetima ili ukoliko ne poštuju sami sebe, gotovo je nemoguće da će biti uspješni. Uljudno dijete vodi brigu o svojim stvarima i odgovornostima i cijenjeno je među vršnjacima.
U školama se djecu uči poštovanju, ali roditelji imaju najveći utjecaj. Ako djetetu u njegovom domu pokažu što je međusobno poštovanje, vrlo je vjerojatno da će dijete takvo ponašanje primjenjivati i izvan kuće.
**Kako dijete primjerom možete naučiti poštovanju?**

* Budite fer - Kad pogriješite, priznajte pogrešku i ispričajte se.
* Budite pozitivni - Nemojte sramotiti, vrijeđati ili ismijavati dijete. Pohvalite ga.
* Imajte povjerenja - Dopustite djetetu mogućnost izbora i preuzimanje odgovornosti za te izbore.
* Budite nepristrani - Poslušajte djetetovu stranu priče prije no što donesete zaključak.
* Budite ljubazni - Koristite riječi "molim" i "hvala". Pokucajte prije no što uđete u dječju sobu.
* Budite pouzdani - Držite obećanja. Pokažite djetetu da mislite ono što ste rekli.
* Budite dobar sugovornik - Posvetite djetetu punu pozornost.
* Djeca uče iz svega što roditelji govore i čine. Budite sigurni da ste i sami dobar primjer uljudnog ponašanja.

**Što još možete učiniti?**

* Poštujte pravila - Pravila koja vrijede za druge, trebaju vrijediti i za vas.
* Budite brižni - Pokažite suosjećanje spram ljudi i životinja i brigu za okoliš.
* Osvješćujte loša ponašanja - Kada vidite primjer nepoštovanja i neuljudnosti, porazgovarajte s djetetom o tome.
* Kad ustvrdite kućna pravila, objasnite djetetu zbog čega su ta pravila potrebna i važna. Npr.: "Nema televizije od 16 do 18 sati popodne zbog toga jer je to vrijeme za pisanje zadaće, a zadaća je neophodna za dobar uspjeh u školi."
**Naučite dijete samopoštovanju**
* Samopoštovanje je jedno od najvažnijih oblika poštovanja. Ako poštujemo sebe, bit će nam puno lakše poštivati druge. Vaše mišljenje znači jako puno vašem djetetu. Ako vjerujete da vaše dijete može uspjeti, i ono će vjerovati u sebe.
* Gradite djetetovu samostalnost i neovisnost. Dajte mu odgovornosti s kojima se može nositi. Pomozite mu da postavi i ostvari svoje ciljeve. Djetetovo samopoštovanje će uzletjeti kada vidi kako dostiže cilj i postiže uspjeh.
* Potičite i ohrabrujte poštenje. Neka vaše dijete zna da je možda sposobno nekoga prevariti, ali da ne može prevariti sebe. Nema ponosa u krađi, varanju ili laži.
* Najvažnije - iskazujte ljubav! Često recite "volim te" i ne škrtarite na zagrljajima i poljupcima.

Ako vaše dijete pogriješi, podsjetite ga da ga svejedno volite.